Вичово
Вѝчово е село в Североизточна България, община Генерал-Тошево, област Добрич.

География 
Село Вичово се намира в Южна Добруджа, разположено на територия с равнинен релеф. На около 600 м на север от него отстои границата с Румъния, а на около 20 км на изток – брегът на Черно море.

Единствената пътна връзка е на юг със село Спасово – около 4 км, а през него – с общинския център Генерал Тошево, общо около 30 км.

Климатът е умерено континентален, със студена зима и горещо лято. Средногодишното количество на валежите е 400 – 500 мм/кв. м.

Плодородните почви и подходящият климат в района благоприятстват развитието на земеделието.

Характерно за земеделските поземлени имоти – освен значителните им размери и правилната форма, е наличието на полезащитни горски пояси с ширина от 10 – 12 м до около 30 м по границите на повечето от тях.

Надморската височина в центъра на селото е около 108 м.

Населението на селото – според данните в Националния регистър на населените места, е показано в таблицата „Население по години“. 

По информация от сайта на община Генерал Тошево , при живеещи по постоянен адрес във Вичово 16 души, по настоящ живеят 30 .

История 
Първи сведения за Вичово се откриват в документ от 1676 г., където е посочено с името Хюсеиндже, с около 20 къщи. Два века по-късно, през 1873 г. селото се споменава с името Юсеиндже. Включено е към кааза Балчишка и отстои от Балчик на 7 часа път. Старото име на селището се среща и като Хюсеин, Хюсейндже, Хюсейнч кьой и Хюсеинч куюсу. Коренът на всички е един и същ и се отнася до мъжко собствено име, а „куюсу“ се превежда като кладенец, т. е. Кладенецът на Хюсеин или Хюсеинов кладенец. 

Името Хюсейнч кьой  е заменено с Вичово през 1906 г.  Тогава са преименувани всичките 22 селища в Спасовска община, което става по инициатива на тогавашния кмет Симеон Атанасов Николов (1866 – 1918). Новото име е в памет на хаджи Вълчо, родом от град Котел, първият заселил се в селото българин. За времето на неговото идване в селото има спор, но е някъде в началото на 19 век. 

През периода от 1913 г.  до 1940 г.  село Вичово е в Кралство Румъния. 

В наши дни селото се оживява предимно през летния сезон, когато хората, имащи градини и ниви там, идват да ги обработват.

Източници и бележки

Външни препратки 

Села в област Добрич
Населени места в община Генерал Тошево